
 Δελτίο Τύπου        
                                     
Η Ένωση Συλλόγων Γονέων Ηλιούπολης εύχεται ολόψυχα η διευθύντρια του 2ου Γυμνασίου να βγει νικήτρια από τη δύσκολη μάχη που δίνει και να επιστρέψει υγιής στην οικογένειά της και στους μαθητές της. Η αγαπητή διευθύντρια κατέρρευσε σε ελάχιστη απόσταση από την είσοδο του σχολείου, (χωρίς να έχουν γίνει ακόμη γνωστά τα αίτια), γεγονός που συνέπεσε με την πτώση κεραυνού πολύ κοντά στη σχολική μονάδα. 
Οι σκέψεις και οι προσευχές ολόκληρης της σχολικής κοινότητας είναι μαζί της.
Με αφορμή το περιστατικό αυτό, στις 22/9/2026 αποστείλαμε κατεπείγον αίτημα στη δημοτική αρχή (επισυνάπτεται), σε συνέχεια των αντίστοιχων αιτημάτων μας στις 5/11/2025, 19/3/2026 και 24/4/2026. Σε αυτά επισημαίνουμε επανειλημμένα την επικίνδυνη κατάσταση των ηλεκτρολογικών εγκαταστάσεων στα σχολεία της πόλης μας και ζητούμε την άμεση επιθεώρηση, ενημέρωση και αποκατάσταση της αντικεραυνικής προστασίας και των γειώσεων.
Τα έντονα καιρικά φαινόμενα των τελευταίων ετών, η αύξηση της συχνότητας και της έντασης των κεραυνών στον αστικό ιστό, καθώς και η συνεχής καταγραφή επικίνδυνων περιστατικών από τους συλλόγους γονέων, θα έπρεπε να έχουν θέσει την ασφάλεια των παιδιών, των εκπαιδευτικών και του βοηθητικού προσωπικού σε πρώτη προτεραιότητα.
Δυστυχώς, τα λόγια στερεύουν
Χθες, 23/9/2026, πραγματοποιήσαμε αυτοψία σε όλους τους χώρους του σχολικού συγκροτήματος του 2ου Γυμνασίου (επισυνάπτονται φωτογραφίες). Η εικόνα της ηλεκτρολογικής αντικεραυνικής προστασίας είναι εικόνα διάλυσης εξωτερικά και ουσιαστικής ανυπαρξίας εσωτερικά του κτιρίου. Δεν θέλουμε ούτε να διανοηθούμε τι θα μπορούσε να συμβεί σε περίπτωση απευθείας πτώσης κεραυνού στο σχολείο.
Δυστυχώς η ανακολουθία που έχει επιδείξει όλη τη χρονιά η Δημοτική Αρχή απέναντι στις δεσμεύσεις της, τόσο προς την Ένωση Γονέων, στις συναντήσεις που πραγματοποιήθηκαν, όσο και στις παρεμβάσεις των Συλλόγων Γονέων, με αποκορύφωμα τον εμπαιγμό που ακολούθησε το μονοθεματικό Δημοτικό Συμβούλιο του Απριλίου για την κατάσταση των σχολείων, έχει επιβαρύνει ακόμα περισσότερο τα προβλήματα και τις συνθήκες  υγιεινής και ασφάλειας στα σχολεία μας. Και δυστυχώς, μέχρι σήμερα, δεν φαίνεται να υπάρχει ούτε η διάθεση για κάτι ουσιαστικό. Καλά τα εύκολα λόγια και οι παρήγορες εκ των υστέρων συμπαραστάσεις, αλλά δυστυχώς η κατάσταση έχει καταντήσει πλέον παρωδία.
Η ασφάλεια των παιδιών, των εκπαιδευτικών, των εργαζομένων και όλων όσοι χρησιμοποιούν τις σχολικές, αλλά και τις αθλητικές εγκαταστάσεις, δεν είναι διαπραγματεύσιμη, ούτε μπορεί να αντιμετωπίζεται αποσπασματικά και μόνο μετά από ατυχήματα. Απαιτεί συστηματικό έλεγχο, πρόληψη, διαφάνεια και έγκαιρη ενημέρωση της σχολικής κοινότητας και των πολιτών.
Απαιτούμε εδώ και τώρα να αναλάβετε άμεσα και έμπρακτα τις ευθύνες σας. Απαιτούμε συγκεκριμένες ενέργειες, σαφές χρονοδιάγραμμα και ουσιαστική αντιμετώπιση και αποκατάσταση όλων των προβλημάτων των σχολικών υποδομών.
Με εκτίμηση,
Για την Ένωση Γονέων & Κηδεμόνων Ηλιούπολης

              Ο Πρόεδρος                                                                                                  Ο Γεν. Γραμματέας
ΜΠΑΛΑΣΚΑΣ ΕΥΑΓΓΕΛΟΣ                                                                                    ΣΤΕΡΓΙΟΥ ΝΙΚΟΣ

